
Uznesenie Okresný súd Lučenec v právnej veci A. B., narodeného XX.XX.XXXX, trvale bytom: C. D. XXXX/XX, E., štátny občan Slovenskej republiky, o návrhu navrhovateľa D. B., narodeného XX.XX.XXXX, trvale bytom: F. XXX, o nejasnom podaní navrhovateľa, takto rozhodol: Súd podanie navrhovateľa, doručené súdu dňa 17.04.2024, označené ako „Zmena poručníctva č. sp. 21P/70/2015“ o d m i e t a . odôvodnenie: 1. Dňa 17.04.2024 bolo Okresnému súdu Lučenec (ďalej len „tunajší súd“ alebo „súd“) doručené podanie navrhovateľa označené ako: „Zmena poručníctva č. sp. 21P/70/2015“. 2. Keďže súd považoval podanie navrhovateľa za nejasné, nezrozumiteľné uznesením č. k. 15Ps/12/2024-16 zo dňa 11.06.2024 vyzval navrhovateľa, aby v lehote 10 dní od doručenia uznesenia doplnil a opravil svoje podanie tak, že uvedie, čo svojím podaním sleduje, čoho sa domáha, teda navrhovaný výrok rozhodnutia súdu vo veci samej (výrok rozhodnutia, ktorý má súd vyhlásiť) tak, aby petit (výrok) bol určitý, jasný, zrozumiteľný a spĺňal podmienky vykonateľnosti, nakoľko je podanie zo dňa 17.04.2001 nejasné so zreteľom na skutočnosť, že A. B., narodený XX.XX.XXXX je už plnoletý a ustanovenie poručníka nie je možné. Možné je však ustanovenie opatrovníka v prípade obmedzenia spôsobilosti na právne úkony, keďže podľa návrhu ide o osobu s ťažkým zdravotným postihnutím alebo v zmysle § 29 zákona č. 40/1964 Zb. Občiansky zákonník z iného vážneho dôvodu. Predloží, ak navrhuje obmedzenie spôsobilosti na právne úkony A. B., narodeného XX.XX.XXXX lekárske správy o zdravotnom stave A. B., narodeného XX.XX.XXXX, uvedie identifikačné údaje osoby, ktorú navrhuje v prípade obmedzenia spôsobilosti A. B. za opatrovníka a tiež uvedie identifikačné údaje osoby, ktorú navrhuje za procesného opatrovníka. Osoba opatrovníka musí byť odlišná od osoby procesného opatrovníka. Uvedie, ak navrhuje ustanovenie opatrovníka A. B., narodenému XX.XX.XXXX z iného vážneho dôvodu, vážny dôvod pre ktorý ustanovenie opatrovníka menovanému navrhuje. 3. Uznesenie, č. k. 15Ps/12/2024-16 zo dňa 11.06.2024 bolo navrhovateľovi doručené dňa 01.09.2024, pričom do dnešného dňa k doplneniu a oprave podania nedošlo. 4. Podľa § 59 ods. 1 zákona č. 36/2005 Z. z. zákon o rodine, poručníctvo zaniká a) dosiahnutím plnoletosti dieťaťa. 5. Podľa § 1 zákona č. 161/2015 Z. z. Civilný mimosporový poriadok (ďalej len „CMP“), podľa tohto zákona súdny prejednávajú a rozhodujú veci ustanovené v tomto zákone. 6. Podľa § 2 ods. 1 CMP, na konanie podľa tohto zákona sa použijú ustanovenia Civilného sporového poriadku, ak tento zákon neustanovuje inak.
7. Podľa § 231 CMP, v konaní o spôsobilosti na právne úkony súd a) obmedzení spôsobilosti fyzickej osoby na právne úkony, b) zmene obmedzenia spôsobilosti fyzickej osoby na právne úkony, c) navrátení spôsobilosti fyzickej osoby na právne úkony.
rozhoduje o
8. Podľa § 234 CMP, návrh na začatie konania musí obsahovať okrem všeobecných náležitostí podania opísanie skutočností odôvodňujúcich zásah do spôsobilosti fyzickej osoby na právne úkony a zdôvodnenie, že iné menej obmedzujúce opatrenia nie sú možné alebo opísanie skutočností odôvodňujúcich zmenu obmedzenia spôsobilosti na právne úkony alebo skutočností odôvodňujúcich navrátenie spôsobilosti na právne úkony. 9. Podľa § 235 ods. 1 CMP, ak návrh na začatie konania podáva ten, kto má na veci právny záujem, je náležitosťou návrhu aj opísanie skutočností odôvodňujúcich oprávnenie na podanie návrhu. 10. Podľa § 235 ods. 2 CMP, súd môže navrhovateľovi podľa odseku 1 alebo navrhovateľovi, ktorým je blízka osoba, uložiť, aby v lehote, ktorú mu určí, predložil lekársku správu o zdravotnom stave osoby, o ktorej spôsobilosti sa koná. 11. Podľa § 235 ods. 3 CMP, ak navrhovateľ správu v lehote podľa odseku 2 nepredloží, súd konanie zastaví. 12. Podľa § 29 zákona č. 40/1964 Zb. Občiansky zákonník, súd môže ustanoviť opatrovníka aj tomu, pobyt koho nie je známy, ak je to potrebné na ochranu jeho záujmov alebo ak to vyžaduje verejný záujem. Za tých istých podmienok môže súd ustanoviť opatrovníka aj vtedy, ak je to potrebné z iného vážneho dôvodu. 13. Podľa § 127 ods. 1 zákona č. 160/2015 Z. z. Civilný sporový poriadok (ďalej len „CSP“), ak zákon na podanie nevyžaduje osobitné náležitosti, v podaní sa uvedie a) ktorému súdu je určené, b) kto ho robí, c) ktorej veci sa týka, d) čo sa ním sleduje a e) podpis. 14. Podľa § 129 ods. 1 CSP, ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní. 15. Podľa § 129 ods. 2 CSP, v uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. 16. Podľa § 129 ods. 3 CSP, ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať. 17. Súd posudzoval podanie navrhovateľa podľa jeho obsahu. Z jeho obsahu nebolo možné zistiť, čoho sa navrhovateľ svojím návrhom domáha, vo svojom podaní neuviedol dostatočne ani skutočnosti, ktoré zakladajú predpoklad pre začatie konania na obmedzenie spôsobilosti na právne úkony a ktoré odôvodňujú zásah do spôsobilosti fyzickej osoby na právne úkony. Navrhovateľ ani po výzve súdu zo dňa 11.06.2024 svoje podanie nedoplnil a neopravil, hoci ho súd poučil, v čom je podanie neúplné a nezrozumiteľné, ako má svoje podanie doplniť a opraviť a zároveň ho poučil o možnosti podanie odmietnuť. 18. Nakoľko podanie navrhovateľa neobsahuje zákonom stanovené náležitosti, pričom pre uvedený nedostatok nemožno v konaní pokračovať, súd podanie navrhovateľa v zmysle § 129 ods. 3 CSP odmietol. Poučenie:
Proti tomuto rozhodnutiu je prípustné odvolanie, ktoré sa podáva v lehote 15 dní odo dňa doručenia, prostredníctvom Okresného súdu Lučenec, Dr. Herza 14, 984 37 Lučenec na Krajský súd v Žiline, a to písomne. Podľa ustanovenia § 363 CSP, v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie je potrebné predložiť s potrebným počtom rovnopisov a s prílohami tak, aby jeden rovnopis zostal na súde, a aby každý účastník dostal jeden rovnopis odvolania. Ak účastník nepredloží potrebný počet rovnopisov a príloh, súd vyhotoví kópie na jeho trovy. Podľa ustanovenia § 129 ods. 4 CSP, ak sa podanie opraví alebo doplní v celom rozsahu v súlade s výzvou podľa § 129 ods. 1 CSP najneskôr do uplynutia lehoty na podanie odvolania proti uzneseniu o odmietnutí podania, o odvolaní proti tomuto uzneseniu môže rozhodnúť súd, ktorý ho vydal.

